in No cat, Opinion, Rugby
Ierland vs SA (8 Nov – Aviva Stadion) 29 – 15
Die Bokke staan en vreet nog rustig die groen Ierse gras toe die skoot klap – en wat ‘n skoot was dit nie! Ja, met ons wen oor die magtige All Blacks ‘n paar weke vantevore het ons uitgesien na ons stryd teen die Ses-nasie kampioene. Tweede in die wêreld, en met wat internasionaal beskou word as die beste en mees fisieke pak voorspelers in wêreldrugby, moes ons toekyk hoe die Iere, wat stil-stil ons spel ontleed het, ons pak gee! En waar? Daar vóór, daar waar ons moes uitstaan en kneus. Arme Mnr. Poite, wat seker nou nog sukkel om skoon te kom na als wat na hom geslinger is, kon seker self nie glo wat hy gesien het nie, maar met hulle nuwe afrigter het hulle ons mooitjies ‘n goeie les geleer. Ek wens net dit was teen die All Blacks wat die Iere daai truuks eerste uitgehaal het!
Pat Lambie celebrates with team mate Jean De Villies after kicking a drop goal during the QBE Intenational match between England and South Africa at Twickenham Stadium on November 15, 2014. Photo by Mike Hewitt/Getty Images.
Engeland vs SA (15 Nov – Twickenham) 28 – 31
As deel van die pers besluit ek toe om self te gaan hoor wat ons breier oor die vorige toets te sê het. Met die span aankondiging en die daaropvolgende perskonferensie kon ek sien die Iere het sy aandag gewen en die man het die ramme uitgebring. Sy mees ervare span sou teen Engeland uitdraf en die wêreld wys waar ons werklik staan. Een ding was seker, die Bokke en die rugbypubliek was bewus van Ierland en hulle ernstige aanslag op die wêreldbeker.
Een van my vriende het ‘n opmerking gemaak oor my vintage Springboktrui, en dit was maklik om te verdedig, “Dit pas by ons vintage span,” het ek gesê. En waaragtig daai Saterdag staan Schalk Burger uit onder die manne. Hy speel sy hart uit en wys hoe ons ramme nog kan spring – daar’s nog baie hart in die Bok. Trots kon ek, met vintage trui en al, saam met die res van ons nasie na hartelus sing en uitsien na die res van die toer.
Italië vs SA (22 Nov – Stadio Euganeo) 6 – 22
Na die hart van Italiaanse rugby is die Bokke volgende en na ‘n stewige gestoei met die Italiaanse hardebaarde, het hulle stadig en stram hul knieë geknak vir die Bok – ‘n Bok wat nou weer besig was om momentum te bou. Die kombinasie van ervare en jong Bok het weer geseëvier. Iets wat van kardinale belang sou wees teen die Walliese Draak.
Wallis vs SA (29 Nov – Millennium-stadion) 12 – 6
Wat hiér fout gegaan het, weet seker niemand nie. Wie sal in elk geval waag om dit te sê? Ja, met van die spelers wat onder kontrak moes terugkeer na hulle klubs, was dit seker nie die mees ervare Bokspan op die veld nie, maar die kern was tog daar! Die kern van spelers wat wêreldwyd as bestes in hul posisies gereken word – opwindend, sterk en beneuk – ons sterre in groen en goud!
En daar, na jare se gesukkel en wag om een van die groottes te vang, blaas die Draak sy vlam oor die Bòk!
Sal die Bok weer opstaan na dit?
Die ou ramme stap stil na lafenis, na rus vir die koppe wat hul só moes stamp. Om die watergat pronk ‘n paar jonges, hul verkyk hulself aan die nuwe horings as hul sak vir hul dors. ‘n Paar speelse rammetjies draf verby, reguit na daar waar die stoetram lê. Hy is gekneus, gebreek en dra die gewig van sy span. Trots kyk hul rond, na die ouer ramme wat nou ook aanstaan.
Die ram lig sy kop, en staan op. Hy kyk tevrede na die rammetjies voor hom – vol moed, durf en spring – Hulle is klaar Bok!